b'\n_START_ARTICLE_\nFredrikstad FK\n_START_SECTION_\nHistoria\n_START_PARAGRAPH_\nFredrikstad Fotballklubb perustettiin 7. huhtikuuta 1903 jalkapallon erikoisseuraksi, kun monet urheiluseurat keskittyiv\xc3\xa4t p\xc3\xa4\xc3\xa4asiassa maastohiihtoon ja yleisurheiluun. Se olikin Norjan ensimm\xc3\xa4inen pelk\xc3\xa4st\xc3\xa4\xc3\xa4n jalkapalloon keskittynyt seura. Perustamisen aikoihin joukkueella olikin vaikeuksia l\xc3\xb6yt\xc3\xa4\xc3\xa4 itselleen vastustajia. Pian vastustaja kuitenkin l\xc3\xb6ytyi, kun naapurikaupunki Sarpsborgissa asunut englantilainen H. W. Kenworthy tahtoi harrastaa kotimaansa lajia, k\xc3\xa4vi harjoittelemassa Fredrikstadissa ja perusti viel\xc3\xa4 saman vuoden aikana Sarpsborg Footballklubbin. Joukkueet kohtasivat Sarpsborgissa 600 katsojan edess\xc3\xa4 ja FFK voitti maalein 4\xe2\x80\x930. Pian seurat perustivat paikallisen jalkapallosarjan, johon nopeasti liittyi lis\xc3\xa4\xc3\xa4 joukkueita. _NEWLINE_Vuonna 1932 FFK selviytyi Norjan Cupin loppuotteluun, miss\xc3\xa4 se voitti \xc3\x98rn Hortenin maalein 6\xe2\x80\x931. T\xc3\xa4st\xc3\xa4 alkoi joukkueen pitk\xc3\xa4 menestyskulku ja ennen toista maailmansotaa se voitti cup-mestaruuden viel\xc3\xa4 nelj\xc3\xa4sti. Kaudella 1937\xe2\x80\x931938 pelattiin ensimm\xc3\xa4inen sarjamuotoinen kausi, mink\xc3\xa4 joukkue my\xc3\xb6s voitti. _NEWLINE_Saksalaismiehityksen aikaan Norjassa ei jalkapalloa pelattu, mutta sodan j\xc3\xa4lkeen jalkapallon suosio oli Norjassa korkeammalla kuin koskaan ennen. Jalkapallon taso oli my\xc3\xb6s noussut ja kilpailu kiristynyt. 1940-luvulla FFK selvisi kolmesti cupin finaaliin, mutta h\xc3\xa4visi joka kerta. Toisen liigamestaruutensa se voitti vuonna 1949. Menestyskulku sai jatkoa 1950- ja 1960-luvuilla. Joukkue voitti kuusi kertaa Norjan mestaruuden ja seitsem\xc3\xa4n kertaa hopeaa. Cup-mestaruuden se voitti nelj\xc3\xa4sti. _NEWLINE_1970-luvulla alkoi taas laskusuhdanne. Viel\xc3\xa4 1971 joukkue selviytyi cupin finaaliin, mutta my\xc3\xb6hemmin putosi korkeimmalta sarjatasolta ensimm\xc3\xa4ist\xc3\xa4 kertaa historiansa aikana. Joukkueen jojo-tyylinen liike sarjatasojen v\xc3\xa4lill\xc3\xa4 jatkui 1980-luvulle saakka. Vuonna 1984 joukkue voitti cup-mestaruuden, mutta samana vuonna putosi j\xc3\xa4lleen kerran liigasta. Vuonna 1992 joukkue putosi per\xc3\xa4ti kolmanteen divisioonaan, mist\xc3\xa4 se nousi vasta kymmenen vuoden kuluttua, 2002. Joukkueen uuden nousun merkitt\xc3\xa4v\xc3\xa4 hahmo oli vuonna 2001 valmentajaksi tullut Knut Torbj\xc3\xb8rn Eggen, joka toi otteisiin ammattimaisuutta ja nosti seuran kauden 2003 p\xc3\xa4\xc3\xa4tteeksi takaisin korkeimmalle sarjatasolle ensimm\xc3\xa4isen kerran kahteenkymmeneen vuoteen.'